CELEX: 62019TN0705
Language: lt
Date: 2019-10-15 00:00:00
Title: Byla T-705/19: 2019 m. spalio 15 d. pareikštas ieškinys byloje GV/Komisija

9.12.2019   
            
            
               LT
            
            
               Europos Sąjungos oficialusis leidinys
            
            
               C 413/61
            
         
      2019 m. spalio 15 d. pareikštas ieškinys byloje GV/Komisija
      (Byla T-705/19)
      (2019/C 413/74)
      Proceso kalba: prancūzų
      
         Šalys
      
      
         Ieškovas: GV, atstovaujamas advokato B.-H. Vincent
      
         Atsakovė: Europos Komisija
      
         Reikalavimai
      
      Ieškovas Bendrojo Teismo prašo:
      
                  —
               
               
                  priimti sprendimą nagrinėti šį ieškinį pagreitinta procedūra;
               
            
                  —
               
               
                  panaikinti 2019 m. liepos 26 d. sprendimą Nr. R/213/19 atmesti ieškovo pagalbos prašymą;
               
            
                  —
               
               
                  nurodyti paskyrimo tarnybai imtis visų perkėlimo priemonių, būtinų išsiųsti ieškovą iš DG EAC, išsaugant pareigų lygį ir darbo vietą Briuselyje, kad šeima ar jis asmeniškai nepatirtų žalos;
               
            
                  —
               
               
                  laikinai priteisti iš Komisijos turtinei žalai atlyginti 13 018 eurų sumą, o neturtinei žalai – 250 eurų už dieną sumą, mokamą nuo 2018 m. vasario 1 d. iki kol bus priimtas sprendimas dėl neturtinės žalos atlyginimo;
               
            
                  —
               
               
                  priteisti iš Komisijos visas bylinėjimosi išlaidas, kaip tai numatyta Procedūros reglamente.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi penkiais pagrindais.
      
                  1.
               
               
                  Ieškinio pirmasis pagrindas grindžiamas Europos Sąjungos pareigūnų tarnybos nuostatų (toliau – Tarnybos nuostatai) 24 straipsnio, gero administravimo principo ir rūpestingumo pareigos pažeidimu. Šiuo klausimu ieškovas tvirtina, kad Komisija atmetė jo pagalbos prašymą ir nesiėmė jokios tyrimo priemonės, taip pat kad lėtai, biurokratiškai ir netinkamai nagrinėjo jo prašymą.
               
            
                  2.
               
               
                  Ieškinio antrasis pagrindas grindžiamas Tarnybos nuostatų 12a straipsnio pažeidimu tiek, kiek Komisija faktinių aplinkybių, dėl kurių buvo pateiktas pagalbos prašymas, nevertino kaip priekabiavimo.
               
            
                  3.
               
               
                  Ieškinio trečiasis pagrindas grindžiamas Tarnybos nuostatų 7 straipsnio pažeidimu. Ieškovas teigia, kad Komisija neužtikrino būtinos pusiausvyros tarp tarnybos interesų ir susijusio pareigūno interesų.
               
            
                  4.
               
               
                  Ieškinio ketvirtasis pagrindas susijęs su SESV 270 straipsniu ir Tarnybos nuostatų 91 straipsniu. Šiuo klausimu ieškovas teigia, kad Sąjungai tenka pareiga atlyginti žalą, kuri buvo padaryta jos personalui dėl jos, kaip darbdavės, padaryto pažeidimo, nereikalaujant pakankamai sunkaus pažeidimo egzistavimo įrodymų. Taigi, ieškovo manymu, faktinės aplinkybės, dėl kurių buvo pateiktas pagalbos prašymas, yra Sąjungos, kaip darbdavės, padarytas pažeidimas, todėl įpareigoja ją atlyginti turtinę ir neturtinę žalą, t. y. medicininės ir teisinės pagalbos išlaidas, taip pat atlyginti už ginčijamu laikotarpiu sukeltą kančią.
               
            
                  5.
               
               
                  Ieškinio penktasis pagrindas grindžiamas Žmogaus teisių ir pagrindinių laisvių apsaugos konvencijos 6 straipsnio ir Europos Sąjungos pagrindinių teisių chartijos 47 straipsnio pažeidimu, remiantis tuo, kad prašymo dėl perkėlimo procedūrose, atsižvelgiant į jų pobūdį, turi būti priimtas greitas sprendimas.